text: Lun forårsuge i vente med op til 13 graders varme
  13 marts 2017 kl. 06.16
  De næste dage bliver præget af lunt og forårsagtigt vejr, selvom mandag morgen er kølig.
  Der er ikke meget  forår over vejret tidligt mandag morgen, men det ændrer sig i løbet af dagen og ugen, som byder på sol, pæne varmegrader og kun lidt regn.
  - Vinden kommer ind fra vest, og det betyder, at temperaturerne i dagtimerne lander mellem fem og ti grader. Tirsdag og torsdag kan vi nogle steder komme op på 12-13 grader, siger Lars Henriksen, vagthavende meteorolog ved DMI til Ritzau.
  Lars Henriksen, vagthavende meteorolog, DMI : "Tirsdag og torsdag kan vi nogle steder komme op på 12-13 grader."
  I løbet af mandag bliver det op til otte grader varmt og lidt sol. Der kan også komme også lidt regn hist og her.
  Tirsdag stiger temperaturen til mellem syv og 12 grader. 
  Onsdag bliver det en dag med en del sol, som efterhånden fortrænges af skyer.  Torsdag bliver nok ugens flotteste dag, mens fredagen begynder med skyer og lidt regn rundt omkring, og det bliver knap så lunt som torsdag.
  